पांच और बरस प्रतिनिधित्व कर सकता हूं : पीटरसन  
पीटरसन ने कहा कि उनमें अब भी रनों की भूख है और वह पांच और साल तक अंतरराष्ट्रीय क्रिकेट खेल सकते हैं।
चोट के बाद वापसी कर रहे इंग्लैंड के आक्रामक बल्लेबाज केविन पीटरसन ने बुधवार को कहा कि उनमें अब भी रनों की भूख है और वह पांच और साल तक अंतरराष्ट्रीय क्रिकेट खेल सकते हैं।  हर्निया की समस्या के कारण 2011 विश्व कप के बीच से स्वदेश लौटने वाले 30 वर्षीय पीटरसन उस समय आलोचनाओं का शिकार हुए थे जब उप महाद्वीप से लौटने के तुरंत बाद उन्हें लंदन के एक नाइट स्पाट पर देखा गया था।  श्रीलंका के खिलाफ कार्डिफ में पहले टेस्ट की पूर्व संध्या पर पीटरसन ने मीडिया से कहा, मेरी बायीं तरफ काफी खराब हर्निया था और जब उन्होंने दायीं तरफ से आपरेशन करना शुरू किया तो उन्हें अहसास हुआ कि मुझे डबल हर्निया है इसलिए मुझे जितना दर्द हो रहा था वह हैरानी की बात नहीं थी। उन्होंने कहा, लेकिन यह सब गुजर चुका है और मैं इसे लेकर चिंतित नहीं हूं। मैं पूरी तरह से तैयार हूं और इंग्लैंड के साथ गर्मियों के बेहतरीन सत्र के लिए तैयार हूं। पीटरसन ने कहा कि वे अपने क्रिकेट को लेकर गंभीर हैं और कम से कम पांच और साल तक इंग्लैंड का प्रतिनिधित्व करने की इच्छा रखते हैं।  उन्होंने कहा, मैं 30 बरस का हूं और पांच और साल तक खेलना चाहता हूं। मैं हमेशा से कहता आया हूं कि मैं दुनिया के सर्वश्रेष्ठ खिलाड़ियों के खिलाफ खुद को चुनौती देना चाहता हूं और अब भी कुछ नहीं बदला है।